CELEX: 32020Q0722(01)
Language: mt
Date: 2020-06-04 00:00:00
Title: Deċiżjoni tal-Fond Ewropew tal-Investiment tal-4 ta’ Ġunju 2020 dwar regoli interni dwar restrizzjonijiet ta’ ċerti drittijiet tas-suġġetti tad-data b’rabta mal-ipproċessar ta’ data personali fil-qafas tal-attivitajiet imwettqa mill-Fond Ewropew tal-Investiment

22.7.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 236/1
               
            
         DEĊIŻJONI TAL-FOND EWROPEW TAL-INVESTIMENT
         tal-4 ta’ Ġunju 2020
         dwar regoli interni dwar restrizzjonijiet ta’ ċerti drittijiet tas-suġġetti tad-data b’rabta mal-ipproċessar ta’ data personali fil-qafas tal-attivitajiet imwettqa mill-Fond Ewropew tal-Investiment
         IL-FOND EWROPEW TAL-INVESTIMENT (FEI),
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra r-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, il-korpi, l-uffiċċji u l-aġenziji tal-Unjoni u dwar il-moviment liberu ta’ dak id-data, u li jirrevoka r-Regolament (KE) Nru 45/2001 u d-Deċiżjoni Nru 1247/2002/KE (1) (iktar ’il quddiem “ir-Regolament”), u b’mod partikolari l-Artikolu 25 tiegħu,
         Wara li kkunsidra l-opinjoni (2) tal-Kontrollur Ewropew għall-Protezzjoni tad-Data (KEPD),
         Billi:
         
                     (1)
                  
                  
                     Id-Dipartiment tal-Konformità tal-FEI jista’, fil-kuntest tal-funzjonament tiegħu, imexxi inkjesti amministrattivi, fuq il-bażi tal-Kodiċi tal-Kondotta tal-Persunal tal-Grupp tal-BEI, li jimplika l-ipproċessar tal-informazzjoni inkluża data personali.
                  
               
                     (2)
                  
                  
                     L-Uffiċjal tal-Protezzjoni tad-Data tal-FEI (UPD) jista’, fuq inizjattiva tiegħu jew tagħha stess jew fuq talba tal-kontrollur jew ta’ kwalunkwe individwu, jinvestiga/tinvestiga kwistjonijiet u okkorrenzi direttament relatati mal-kompiti tiegħu jew tagħha li jiġu għall-attenzjoni tiegħu jew tagħha u jirrapporta/tirrapporta lura lill-persuna li tkun ikkummissjonat l-investigazzjoni jew lill-kontrollur, skont l-Artikolu 45(2) tar-Regolament.
                  
               
                     (3)
                  
                  
                     Id-Dipartiment tal-Ġestjoni tal-Persunal u r-Riżorsi tal-FEI jista’, fil-kuntest tal-funzjonament tiegħu, imexxi proċeduri dixxiplinari, fuq il-bażi tat-Taqsima 6 tar-Regolamenti tal-Persunal tal-FEI, it-Titolu IV tal-Politika dwar id-Dinjità fuq il-Post tax-Xogħol, u l-kodiċijiet ta’ kondotta applikabbli tal-FEI.
                  
               
                     (4)
                  
                  
                     Il-membri tal-Bord tad-Diretturi, il-Kap Eżekuttiv, id-Deputat Kap Eżekuttiv u l-membri tal-persunal tal-FEI kif ukoll partijiet relatati f’operazzjonijiet/tranżazzjonijiet għandhom l-obbligu li jirrapportaw lit-Taqsima ta’ Investigazzjonijiet tal-Frodi tal-BEI (“IG/IN”) kwalunkwe mġiba pprojbita potenzjali (eż. frodi jew korruzzjoni), li hija detrimentali għall-interessi tal-FEI u tal-Unjoni, jew li jirrapportaw lil servizzi kompetenti oħrajn kwalunkwe aġir relatat mal-qadi ta’ dmirijiet professjonali li jista’ jikkostitwixxi nuqqas serju ta’ konformità ma’ kwalunkwe obbligu applikabbli. Barra minn dan, kwalunkwe membru tal-pubbliku, individwu, entità jista’ jirrapporta allegazzjoni ta’ Mġiba Pprojbita lill-IG/IN.
                  
               
                     (5)
                  
                  
                     L-investigazzjonijiet dwar l-Imġiba Pprojbita, kif definita fil-Politiki kontra l-Frodi tal-FEI, jitmexxew mill-IG/IN, bħala l-proċessur tad-data, fuq il-bażi tal-Ftehim Qafas bejn il-FEI u l-BEI dwar il-forniment ta’ servizzi.
                  
               
                     (6)
                  
                  
                     Il-FEI jwettaq awditi tal-attivitajiet tiegħu. Bħalissa dan qed jitwettaq mid-Dipartiment tal-Awditjar Intern tal-BEI abbażi tal-Ftehim Qafas bejn il-FEI u l-BEI dwar il-forniment ta’ servizzi.
                  
               
                     (7)
                  
                  
                     Fil-kuntest tal-kompiti deskritti fil-premessi 1 sa 6, il-FEI jista’ jipprovdi u jirċievi assistenza u kooperazzjoni lil u minn istituzzjonijiet, korpi, uffiċċji u aġenziji oħra tal-Unjoni, kif stabbilit fi ftehimiet rilevanti fil-livell ta’ servizz, memoranda ta’ ftehim u ftehimiet ta’ kooperazzjoni.
                  
               
                     (8)
                  
                  
                     Il-FEI jista’ jipprovdi u jirċievi assistenza u kooperazzjoni lil u mill-awtoritajiet pubbliċi ta’ Stati Membri tal-UE, fuq talba tagħhom jew bl-inizjattiva tiegħu stess.
                  
               
                     (9)
                  
                  
                     Il-FEI jista’ jipprovdi u jirċievi assistenza u kooperazzjoni lil u mill-awtoritajiet nazzjonali u organizzazzjonijiet nazzjonali ta’ pajjiżi terzi, fuq talba tagħhom jew bl-inizjattiva tiegħu stess.
                  
               
                     (10)
                  
                  
                     Fil-kuntest tal-attivitajiet imsemmija hawn fuq, il-FEI, li jaġixxi bħala l-kontrollur tad-data, jew kwalunkwe mill-imsieħba kummerċjali tal-FEI msemmija fil-premessa (4) ta’ hawn fuq, inkluża t-Taqsima għall-Investigazzjonijiet ta’ Frodi tal-BEI, li taġixxi bħala l-proċessur tad-data, jew kwalunkwe servizz kompetenti ieħor, jista’ jiġbor u jipproċessa informazzjoni u data personali, inkluż data ta’ identifikazzjoni ta’ persuna fiżika, informazzjoni tal-kuntatt, rwoli u kompiti professjonali, informazzjoni dwar imġiba u prestazzjoni privata u professjonali, u data finanzjarja.
                  
               
                     (11)
                  
                  
                     Hemm salvagwardji adegwati biex jipproteġu d-data personali u ma jħalluhomx jiġu aċċessati jew trasferiti b’ mod aċċidentali jew illegali, kemm jekk jinħażnu f’ambjent fiżiku jew f’ ambjent elettroniku. Wara l-ipproċessar, id-data tinżamm skont ir-regoli ta’ żamma tal-FEI applikabbli, kif definit fir-rekords tal-protezzjoni tad-data bbażati fuq l-Artikolu 31 tar-Regolament. Fit-tmiem il-perjodu taż-żamma, l-informazzjoni relatata mal-każ, inkluża d-data personali, li hija konformi mal-prinċipji tar-Regolament Ewropej għall-Protezzjoni tad-Data u atti regolatorji jew politiki tal-FEI relatati, titħassar, anonimizzata bis-sħiħ jew ittrasferita fl-arkivji storiċi.
                  
               
                     (12)
                  
                  
                     F’dan il-kuntest, il-FEI huwa impenjat li jissodisfa l-obbligu tiegħu li jipprovdi informazzjoni lis-suġġetti tad-data fir-rigward tal-attivitajiet ta’ pproċessar imsemmija hawn fuq u jirrispetta d-drittijiet tas-suġġetti tad-data, kif stabbilit fir-Regolament.
                  
               
                     (13)
                  
                  
                     Jista’ jkun meħtieġ li jiġu rrikonċiljati d-drittijiet tas-suġġetti tad-data skont ir-Regolament mal-ħtiġijiet tal-attivitajiet imsemmija hawn fuq, filwaqt li jiġu rrispettati b’mod sħiħ id-drittijiet u l-libertajiet fundamentali ta’ suġġetti oħra tad-data. Għal dak il-għan, l-Artikolu 25 tar-Regolament jipprovdi, taħt kondizzjonijiet stretti, il-possibbiltà li tiġi ristretta l-applikazzjoni tal-Artikoli 14 sa 20, 35 u 36, kif ukoll l-Artikolu 4 sa fejn id-dispożizzjonijiet tiegħu jikkorrispondu għad-drittijiet u l-obbligi previsti fl-Artikoli 14 sa 20. F’dan il-każ huwa meħtieġ li jiġu adottati regoli interni li taħthom il-FEI jista’ jirrestrinġi dawk id-drittijiet tas-suġġetti tad-data imsemmija qabel f’konformità mal-istess Artikolu tar-Regolament.
                  
               
                     (14)
                  
                  
                     Dan jista’ jkun partikolarment il-każ meta tiġi pprovduta informazzjoni dwar l-ipproċessar ta’ data personali lis-suġġett tad-data fil-fażi ta’ valutazzjoni preliminari ta’ inkjesta amministrattiva jew matul l-inkjesta nnifisha, qabel ma ssir il-possibbiltà ta’ ċaħda tal-każ jew stadju predixxiplinarju. F’ċerti ċirkostanzi, il-forniment ta’ tali informazzjoni jista’ jaffettwa serjament il-kapaċità tal-FEI li jwettaq l-inkjesta b’mod effettiv, kull meta, pereżempju, ikun hemm riskju li l-persuna kkonċernata teqred l-evidenza jew tinterferixxi ma’ xhieda potenzjali qabel ma tiġi intervistata. Barra dan, il-FEI jista’ jkun meħtieġ jipproteġi d-drittijiet u l-libertajiet ta’ persuni oħra involuti. Dan b’mod partikolari jista’ jkun meħtieġ biex jipproteġi l-privatezza ta’ xhud jew informatur li jkun talab biex ma jiġix identifikat. F’tali każ, il-FEI jista’ jiddeċiedi li jirrestrinġi l-aċċess għall-identità, id-dikjarazzjonijiet u data oħra marbuta mal-informatur u/jew persuni oħra involuti, sabiex jiġu protetti d-drittijiet u l-libertajiet tagħhom.
                  
               
                     (15)
                  
                  
                     Meta jipprovdi jew jirċievi assistenza u kooperazzjoni lil u minn istituzzjonijiet, korpi, uffiċċji u aġenziji oħra tal-Unjoni, awtoritajiet pubbliċi tal-Istati Membri tal-UE, awtoritajiet nazzjonali u organizzazzjonijiet internazzjonali ta’ pajjiżi terzi fil-kuntest tal-attivitajiet imsemmija hawn fuq, il-FEI, f’ċerti ċirkustanzi, u suġġett għall-manteniment tal-livell minimu tal-protezzjoni tad-data meħtieġ mill-KEPD, jista’ jkun meħtieġ jippreserva l-effettività tal-inkjesti tiegħu jew ta’ dawk immexxija mill-entità li jikkoopera magħha, u jipproteġi, kif meħtieġ, lill-persuni involuti u d-drittijiet u l-libertajiet tagħhom.
                  
               
                     (16)
                  
                  
                     Il-FEI japplika restrizzjonijiet biss meta jirrispetta l-essenza tad-drittijiet u l-libertajiet fundamentali, u huwa strettament meħtieġ u miżura proporzjonata f’soċjetà demokratika. Il-FEI jagħti ġustifikazzjonijiet li jispjegaw ir-raġunijiet għal dawk ir-restrizzjonijiet.
                  
               
                     (17)
                  
                  
                     Abbażi tal-prinċipju ta’ responsabbiltà, il-FEI jżomm rekord tal-applikazzjoni tar-restrizzjonijiet.
                  
               
                     (18)
                  
                  
                     Meta tiġi pproċessata data personali skambjata ma’ organizzazzjonijiet oħrajn fil-kuntest tal-kompiti tiegħu, il-FEI għandu jikkonsulta u għandu jiġi kkonsultat minn dawk l-organizzazzjonijiet dwar ir-raġunijiet rilevanti possibbli għall-impożizzjoni ta’ restrizzjonijiet u l-ħtieġa u l-proporzjonalità tar-restrizzjonijiet, sakemm dan ma jipperikolax l-attivitajiet tal-FEI.
                  
               
                     (19)
                  
                  
                     L-Artikolu 25(6) tar-Regolament jobbliga lill-kontrollur li jinforma lis-suġġetti tad-data bir-raġunijiet prinċipali li fuqhom l-applikazzjoni tar-restrizzjoni tkun ibbażata u bid-dritt tagħhom li jippreżentaw ilment mal-KEPD.
                  
               
                     (20)
                  
                  
                     Skont l-Artikolu 25(8) tar-Regolament, il-FEI jista’ jiddifferixxi, iħalli barra jew jiċħad l-għoti ta’ informazzjoni dwar ir-raġunijiet għall-applikazzjoni ta’ restrizzjoni għas-suġġett tad-data jekk dan b’xi mod jikkanċella l-effett tar-restrizzjoni. Il-FEI għandu jivvaluta fuq bażi ta’ każ b’każ jekk il-komunikazzjoni tar-restrizzjoni tħassarx l-effett tagħha.
                  
               
                     (21)
                  
                  
                     L-UPD jista’ jwettaq reviżjoni indipendenti tal-applikazzjoni tar-restrizzjonijiet, bil-ħsieb li jiżgura l-konformità mad-Deċiżjoni preżenti,
                  
               ADOTTA DIN ID-DEĊIŻJONI:
         
            Artikolu 1
            Suġġett u ambitu
            Din id-Deċiżjoni tistabbilixxi regoli relatati mal-kondizzjonijiet li taħthom il-FEI jista’ jirrestrinġi l-applikazzjoni tal-Artikoli 14 sa 20, 35 u 36, kif ukoll l-Artikolu 4 tagħha bbażat fuq l-Artikolu 25 tar-Regolament.
         
         
            Artikolu 2
            Restrizzjonijiet
            
               1.   Skont l-Artikolu 25(1) tar-Regolament, il-FEI jista’, fuq bażi ta’ każ b’każ biss, jirrestrinġi l-applikazzjoni tal-Artikoli 14 sa 20, 35 u 36, kif ukoll l-Artikolu 4 tiegħu, sa fejn id-dispożizzjonijiet tiegħu jikkorrispondu għad-drittijiet u għall-obbligi previsti fl-Artikoli 14 sa 20, meta:
               
                           (a)
                        
                        
                           fit-twettiq ta’ inkjesti amministrattivi, abbażi tal-Kodiċi ta’ Kondotta tal-Persunal tal-Grupp tal-BEI u Kodiċijiet ta’ Kondotta applikabbli oħrajn.
                        
                     
                           (b)
                        
                        
                           fit-twettiq ta’ investigazzjonijiet relatati ma’ kwistjonijiet u okkorrenzi relatati direttament mal-kompiti tal-UPD, skont l-Artikolu 45(2) tar-Regolament.
                        
                     
                           (c)
                        
                        
                           fit-twettiq ta’ proċedimenti dixxiplinari, abbażi tat-Taqsima 6 tar-Regolamenti tal-Persunal tal-FEI, Titolu IV tal-Politika dwar id-Dinjità fuq il-Post tax-Xogħol, il-Kodiċi ta’ Kondotta tal-Persunal tal-Grupp tal-BEI u kodiċijiet ta’ kondotta applikabbli oħrajn tal-FEI.
                        
                     
                           (d)
                        
                        
                           jiġi żgurat li l-membri tal-persunal tal-FEI jistgħu jirrapportaw fatti b’mod kunfidenzjali fejn jemmnu li hemm irregolaritajiet serji kif irregolati mill-Politika tal-Informaturi tal-Grupp tal-BEI.
                        
                     
                           (e)
                        
                        
                           jiġi żgurat li l-membri tal-persunal tal-FEI jistgħu jirrapportaw fatti b’mod kunfidenzjali fejn jemmnu li hemm suspetti ta’ mġiba pprojbita, inkluż frodi jew korruzzjoni, li huma detrimentali għall-interessti tal-Unjoni, jew imġiba relatata mal-qadi tad-doveri professjonali li jistgħu jikkostitwixxu nuqqas serju fil-konformità mal-obbligi tal-membri tal-Persunal tal- FEI, kif irregolati mill-Politika tal-Informaturi tal-Grupp tal-BEI, il-Politika Kontra l-Frodi tal-FEI, u l-Kodiċijiet ta’ Kondotta rilevanti tal-FEI.
                        
                     
                           (f)
                        
                        
                           iwettaq investigazzjonijiet ta’ Kondotta Projbita, skont il-Politika ta’ Kontra l-Frodi tal-FEI.
                        
                     
                           (g)
                        
                        
                           fit-twettiq ta’ awditjar intern fir-rigward tal-attivitajiet u d-dipartimenti kollha tal-FEI.
                        
                     
                           (h)
                        
                        
                           jipprovdi jew jirċievi assistenza u kooperazzjoni lil u minn istituzzjonijiet, korpi, uffiċċji u aġenziji oħra tal-Unjoni, fil-kuntest tal-attivitajiet imsemmija hawn fuq, kif stabbilit fil-ftehimiet tal-livell tas-servizz, il-memoranda ta’ ftehim u l-ftehimiet ta’ kooperazzjoni rilevanti.
                        
                     
                           (i)
                        
                        
                           jipprovdi u jirċievi assistenza u kooperazzjoni lil u mill-awtoritajiet pubbliċi ta’ Stati Membri tal-UE, fuq talba tagħhom jew bl-inizjattiva tiegħu stess.
                        
                     
                           (j)
                        
                        
                           jipprovdi jew jirċievi assistenza u kooperazzjoni lil u mill-awtoritajiet nazzjonali u organizzazzjonijiet internazzjonali ta’ pajjiżi terzi, fuq talba tagħhom jew bl-inizjattiva tiegħu stess.
                        
                     
            
               2.   Il-kategoriji ta’ data jistgħu jinkludu d-data tal-identifikazzjoni ta’ persuna fiżika, informazzjoni tal-kuntatt, rwoli u kompiti professjonali, informazzjoni dwar kondotta u prestazzjoni privata u professjonali, data dwar involviment ta’ każijiet u data finanzjarja.
            
            
               3.   L-applikazzjoni tar-restrizzjonijiet imsemmija hawn fuq hija mingħajr preġudizzju għall-applikazzjoni possibbli tad-dispożizzjonijiet tal-Artikolu 16(5) u 17(4) tar-Regolament, relatati, rispettivament, mad-dritt tal-informazzjoni meta ma tkunx inkisbet data mis-suġġett tad-data, u mad-dritt ta’ aċċess mis-suġġett tad-data.
            
            
               4.   Kwalunkwe restrizzjoni għandha tirrispetta l-essenza tad-drittijiet u l-libertajiet fundamentali u tkun meħtieġa u proporzjonata f’soċjetà demokratika, kif indirizzata fir-Regolament, l-atti regolatorji korrispondenti jew il-politiki interni tal-FEI jew tal-Grupp tal-BEI.
            
            
               5.   Kwalunkwe restrizzjoni għandha tkun ibbażata fuq awtorizzazzjoni espressa f’politika jew proċedura interna effettiva tal-FEI u għandha taffettwa d-drittijiet tas-suġġett(i) tad-data kkonċernat(i) sal-inqas possibbli, kif ikkonfermat mill-UPD.
            
            
               6.   It-test tan-neċessità u l-proporzjonalità għandu jitwettaq fuq bażi ta’ każ b’każ u għas-sodisfazzjon tal-UPD qabel ma jiġu applikati r-restrizzjonijiet. Ir-restrizzjonijiet għandhom ikunu limitati għal dak li huwa strettament meħtieġ biex jinkisbu l-objettivi stabbiliti. Ir-restrizzjonijiet għandhom jiġu stabbiliti biss għaż-żmien li fih ikun hemm raġuni rilevanti skont il-paragrafu 1, li jissejjaħ motivazzjoni għar-restrizzjoni, hekk kif jidher għas-sodisfazzjon tal-UPD.
            
            
               7.   Fejn l-IG/IN jirrestrinġi, b’mod sħiħ jew parzjali, l-għoti ta’ informazzjoni lis-suġġetti tad-data rilevanti għal investigazzjoni (il-persuna kkonċernata, ix-xhud jew l-informatur), dan għandu jirreġistra r-raġunijiet għar-restrizzjoni, inkluża valutazzjoni tan-neċessità u l-proporzjonalità tar-restrizzjoni. Għal dak il-għan, ir-reġistru għandu jiddikjara kif l-għoti tal-informazzjoni jipperikola l-għan tal-attivitajiet investigattivi tal-IG/IN, jew tar-restrizzjonijiet applikati skont l-Artikolu 2(1)(f), (g) u (h) ta’ din id-Deċiżjoni, jew kif jista’ jaffettwa b’mod ħażin id-drittijiet u l-libertajiet tas-suġġetti tad-data l-oħrajn. Ir-rekord, u meta applikabbli, id-dokumenti li jinkludu l-elementi fattwali u ġuridiċi sottostanti għandhom jiġu rreġistrati. Dawn għandhom ikunu disponibbli għall-Kontrollur Ewropew għall-Protezzjoni tad-Data (KEPD) fuq talba.
            
            
               8.   Il-FEI, għandu jippreżenta, għal skopijiet ta’ responsabbiltà, rekord li jiddeskrivi r-raġunijiet għar-restrizzjonijiet applikati, li huma raġunijiet fost dawk elenkati fil-paragrafu 1 u l-eżitu tat-test tan-neċessità u tal-proporzjonalità. Dawk ir-rekords għandhom ikunu parti minn reġistru ad hoc, li għandu jkun disponibbli għall-KEPD, kull meta jintalab minnu.
            
            
               9.   Meta tiġi pproċessata data personali skambjata ma’ organizzazzjonijiet oħrajn fil-kuntest tal-kompiti tiegħu, il-FEI għandu jikkonsulta u għandu jiġi kkonsultat minn dawk l-organizzazzjonijiet dwar ir-raġunijiet rilevanti possibbli għall-impożizzjoni ta’ restrizzjonijiet u l-ħtieġa u l-proporzjonalità tar-restrizzjonijiet, sakemm dan ma jipperikolax l-attivitajiet tal-FEI.
            
         
         
            Artikolu 3
            Riskji għad-drittijiet u l-libertajiet tas-suġġetti tad-data
            
            Il-valutazzjoni tar-riskji għad-drittijiet u l-libertajiet tas-suġġetti tad-data li d-data personali tagħhom tista’ tkun soġġetta għal restrizzjonijiet, kif ukoll il-perjodu ta’ żamma tagħhom, huma referenzjati fir-reġistru tal-attivitajiet rilevanti ta’ pproċessar skont l-Artikolu 31 tar-Regolament u, jekk applikabbli, f’valutazzjonijiet tal-impatt dwar il-protezzjoni tad-data rilevanti abbażi tal-Artikolu 39 tar-Regolament.
         
         
            Artikolu 4
            Perjodi ta’ ħżin u salvagwardji
            Il-FEI jimplimenta salvagwardji għall-prevenzjoni tal-abbuż jew l-aċċess jew it-trasferiment illegali ta’ data personali li tista’ tkun soġġetta għal restrizzjonijiet. Dawn is-salvagwardji għandhom jinkludu miżuri tekniċi u organizzattivi u għandhom ikunu dettaljati, kif meħtieġ, f’deċiżjonijiet interni, proċeduri u regoli ta’ implimentazzjoni tal-FEI. Is-salvagwardji għandhom jinkludu:
            
                        1.
                     
                     
                        definizzjoni adegwata ta’ rwoli, responsabbiltajiet u passi proċedurali;
                     
                  
                        2.
                     
                     
                        jekk applikabbli, ambjent elettroniku sigur li jipprevjeni aċċess illegali jew aċċidentali jew trasferiment ta’ data elettronika lil persuni mhux awtorizzati;
                     
                  
                        3.
                     
                     
                        jekk applikabbli, il-ħżin sikur u l-ipproċessar ta’ dokumenti stampati;
                     
                  
                        4.
                     
                     
                        monitoraġġ xieraq tar-restrizzjonijiet u reviżjoni perjodika mill-UPD, li għandu jsir mill-inqas kull sitt xhur. Għandha ssir ukoll reviżjoni meta jinbidlu l-elementi essenzjali tal-każ inkwistjoni. Ir-restrizzjonijiet għandhom jitneħħew malli ċ-ċirkostanzi li jiġġustifikawhom ma jibqgħux japplikaw.
                     
                  
         
            Artikolu 5
            Informazzjoni lil u reviżjoni mill-Uffiċjal tal-Protezzjoni tad-Data
            
            
               1.   L-UPD għandu jkun infurmat mingħajr dewmien żejjed kull meta d-drittijiet ta’ kwalunkwe suġġett tad-data jkunu ristretti skont din id-Deċiżjoni u għandu jingħata aċċess sħiħ u mhux ristrett għar-rekords kollha u kwalunkwe dokument li fih elementi fattwali u legali sottostanti, li huma rilevanti għad-deċiżjoni dwar ir-restrizzjoni u l-monitoraġġ taż-żamma tar-restrizzjoni.
            
            
               2.   Il-UPD jista’ jitlob rieżami tal-applikazzjoni tar-restrizzjoni.
            
            
               3.   F’każ li l-UPD, matul l-investigazzjonijiet tiegħu jew tagħha stess, japplika/tapplika restrizzjonijiet, hu jew hi se jinforma/tinforma lill-kontrollur mingħajr dewmien żejjed.
            
            
               4.   L-involviment tal-UPD fil-proċess ta’ restrizzjonijiet, inklużi skambji ta’ informazzjoni, għandu jkun dokumentat fil-forma xierqa u inkluż fir-rekords u r-reġistri rilevanti.
            
            
               5.   Fil-kuntest ta’ Investigazzjonijiet ta’ Kondotta Pprojbita, it-Taqsima għall-Investigazzjonijiet ta’ Frodi tal-BEI ser tikkonsulta mal-UPD qabel l-applikazzjoni ta’ ċerti raġunijiet għar-restrizzjoni, imsemmija fl-Artikolu 25 tar-Regolament għall-operazzjonijiet tal-ipproċessar tad-data mwettqa fil-qafas tal-kompiti tagħha stabbiliti fil-Politika kontra l-Frodi tal-FEI, fil-Karta tat-Taqsima għall-Investigazzjonijiet ta’ Frodi u fil-Proċeduri tal-Investigazzjonijiet.
            
         
         
            Artikolu 6
            Informazzjoni lis-suġġetti tad-data dwar restrizzjonijiet għad-drittijiet tagħhom
            
               1.   Il-FEI jinkludi fl-avviżi tal-protezzjoni tad-data ppubblikati fuq is-sit web tiegħu informazzjoni ġenerali lis-suġġetti tad-data relatata mar-restrizzjonijiet potenzjali tad-drittijiet tas-suġġetti tad-data kollha deskritti fl-Artikolu 2(1). l-informazzjoni għandha tkopri liema drittijiet jistgħu jkunu ristretti.
            
            
               2.   Il-FEI jinforma lis-suġġetti tad-data individwalment dwar restrizzjonijiet preżenti jew futuri dwar id-drittijiet tagħhom mingħajr dewmien żejjed u bil-miktub, kif speċifikat aktar fl-Artikoli 7, 8 u 9.
            
         
         
            Artikolu 7
            Id-dritt għall-informazzjoni li għandha tiġi pprovduta lis-suġġetti tad-data u l-komunikazzjoni dwar il-ksur tad-data
            
            
               1.   Meta fil-kuntest tal-attivitajiet imsemmija f’din id-Deċiżjoni, il-FEI jirrestrinġi, b’mod sħiħ jew parzjali, id-drittijiet tas-suġġetti tad-data msemmija fl-Artikoli 14 sa 16 u l-Artikolu 35 tar-Regolament, is-suġġetti tad-data għandhom jiġu infurmati dwar ir-raġunijiet ewlenin li fuqhom hija bbażata l-applikazzjoni tar-restrizzjoni, u dwar id-dritt tagħhom li jressqu lment lill-KEPD kif ukoll li jfittxu rimedju ġudizzjarju quddiem il-Qorti tal-Ġustizzja tal-Unjoni Ewropea. Tali restrizzjoni għandha ssegwi r-regoli stabbiliti u l-proċess deskritt fid-Deċiżjoni attwali.
            
            
               2.   Il-FEI jista’ jiddifferixxi, iħalli barra jew jiċħad l-għoti ta’ informazzjoni dwar ir-raġunijiet għar-restrizzjoni msemmija fil-paragrafu 1 sal-punt li u sakemm jibqa’ jipperikola l-fini tar-restrizzjoni. Din il-valutazzjoni għandha ssir fuq bażi ta’ każ b’każ. Kwalunkwe differiment jew ċaħda tali trid tkun iġġustifikata adegwatament għas-sodisfazzjon tal-UPD u tiġi inkluża fir-rekords u r-reġistri rilevanti. Biex ma jkunx hemm dubju, is-suġġetti tad-data kkonċernati għandhom jiġu infurmati dwar id-drittijiet tagħhom li jippreżentaw ilment mal-KEPD kif ukoll li jfittxu rimedju ġudizzjarju quddiem il-Qorti tal-Ġustizzja tal-Unjoni Ewropea kontra d-deċiżjoni li tiġi differita jew miċħuda d-dispożizzjoni tal-informazzjoni msemmija fil-paragrafu 1 ta’ hawn fuq.
            
         
         
            Artikolu 8
            Dritt ta’ aċċess, rettifika, tħassir u restrizzjoni tal-ipproċessar tas-suġġetti tad-data
            
            
               1.   Fejn fil-kuntest tal-attivitajiet imsemmija f’din id-Deċiżjoni, il-FEI jirrestrinġi, b’mod sħiħ jew parzjali, id-dritt ta’ aċċess għal data personali, id-dritt għal rettifika, tħassir u restrizzjoni tal-ipproċessar, kif imsemmi fl-Artikoli 17 sa 20 rispettivament tar-Regolament, huwa għandu jinforma lis-suġġett tad-data kkonċernat, fit-tweġiba tiegħu għat-talba, bir-raġunijiet prinċipali li fuqhom hija bbażata l-applikazzjoni tar-restrizzjoni, u bil-possibbiltà li jressaq ilment quddiem il-KEPD jew li jitlob rimedju ġudizzjarju quddiem il-Qorti tal-Ġustizzja tal-Unjoni Ewropea.
            
            
               2.   Meta d-dritt ta’ aċċess ikun totalment jew parzjalment ristrett, il-FEI, meta jkun qed jinvestiga t-talba, għandu jinforma biss lis-suġġett tad-data dwar jekk id-data ġietx ipproċessata b’mod korrett u, jekk le, jekk sarux xi korrezzjonijiet meħtieġa, skont l-Artikolu 25(7) tar-Regolament.
            
            
               3.   Il-FEI jista’ jiddifferixxi, iħalli barra jew jiċħad l-għoti ta’ informazzjoni dwar ir-raġunijiet għar-restrizzjoni msemmija fil-paragrafu 1 u 2 sal-punt li u sakemm jibqa’ jipperikola l-iskop tar-restrizzjoni. Din il-valutazzjoni għandha ssir fuq bażi ta’ każ b’każ u għandha ssegwi r-regoli stabbiliti u l-proċess deskritt fid-Deċiżjoni attwali.
            
         
         
            Artikolu 9
            Il-kunfidenzjalità tal-komunikazzjoni elettronika
            
               1.   Il-FEI, f’ċirkostanzi eċċezzjonali, u f’konformità mad-dispożizzjonijiet u l-ħsieb wara d-Direttiva 2002/58/KE tal-Parlament Ewropew u tal-Kunsill (3), jista’ jirrestrinġi d-dritt għall-kunfidenzjalità tal-komunikazzjonijiet elettroniċi, kif imsemmi fl-Artikolu 36 tar-Regolament. F’dan il-każ, il-FEI jispeċifika ċ-ċirkostanzi, ir-raġunijiet, ir-riskji rilevanti u s-salvagwardji relatati f’regoli interni speċifiċi.
            
            
               2.   Fejn il-FEI jirrestrinġi d-dritt għall-kunfidenzjalità tal-komunikazzjonijiet elettroniċi, huwa għandu jinforma lis-suġġett tad-data kkonċernat, fit-tweġiba tiegħu għat-talba tagħhom, dwar ir-raġunijiet prinċipali li fuqhom hija bbażata l-applikazzjoni tar-restrizzjoni, u dwar il-possibbiltà li jressaq ilment quddiem il-KEPD jew li jitlob rimedju ġudizzjarju quddiem il-Qorti tal-Ġustizzja tal-Unjoni Ewropea.
            
            
               3.   Il-FEI jista’ jiddifferixxi, iħalli barra jew jiċħad l-għoti ta’ informazzjoni dwar ir-raġunijiet għar-restrizzjoni msemmija fil-paragrafi 1 u 2 sakemm dan jikkanċella l-effett tar-restrizzjoni. Din il-valutazzjoni għandha ssir fuq bażi ta’ każ b’każ.
            
         
         
            Artikolu 10
            Id-dħul fis-seħħ
            Din id-Deċiżjoni u kull emenda għaliha għandhom jiġu approvati mill-Bord tad-Diretturi tal-FEI u għandhom jidħlu fis-seħħ fl-għoxrin jum wara l-pubblikazzjoni tagħhom f’Il-Ġurnal Uffiċjali tal-Unjoni Ewropea.
         
         
            Magħmul fil-Lussemburgu, l-4 ta’ Ġunju 2020.
            
               
                   
               
            
         
         
            (1)  ĠU L 295, 21.11.2018, p. 39.
         
            (2)  Kummenti u rakkomandazzjonijiet tal-KEPD datati l-20 ta’ Frar 2020 (DH/CCP/ALS/D(2020) 0372 C2019-1114).
         
            (3)  Id-Direttiva 2002/58/KE tal-Parlament Ewropew u tal-Kunsill tat-12 ta’ Lulju 2002 dwar l-ipproċessar tad-data personali u l-protezzjoni tal-privatezza fis-settur tal-komunikazzjoni elettronika (Direttiva dwar il-privatezza u l-komunikazzjoni elettronika) (ĠU L 201, 31.7.2002, p. 37).